作者:元稹
標題:蟲豸詩：蜘蛛
內容:蜘蛛天下足，巴蜀就中多。縫隙容長踦，虛空織橫羅。縈纏傷竹柏，吞噬及蟲蛾。為送佳人喜，珠櫳無奈何。網密將求食，絲斜誤著人。因依方紀緒，掛罥遂容身。截道蟬冠礙，漫天玉露頻。兒童憐小巧，漸欲及車輪。稚子憐圓網，佳人祝喜絲。那知緣暗隙，忽被齧柔肌。毒腠攻猶易，焚心療恐遲。看看長祆緒，和扁欲漣洏。